Emma Muscat

Emma Louise Marie Muscat (født 27. november 1999 i San Ġiljan på Malta) er en maltesisk sanger og modell med base i Italia. Hun representerte Malta i Eurovision Song Contest 2022 med låten «I Am What I Am».

Bakgrunn 
Muscat ble født på Malta og begynte med musikk allerede som barn. Etter grunnskolen startet hun studier ved University of Maltas skole for utøvende kunst. Hun drev med sang, dansing, piano og låtskriving, og som 17-åring slapp hun debutsingelen «Alone». Året etter, i 2017, slapp hun oppfølgersingelen «Without You».  

I 2018 kom hun på fjerdeplass i den 17. utgaven av det italienske talentshowet Amici di Maria De Filippi, og vant samtidig en platekontrakt med Warner Music. Senere deltok hun i programmet Isle of MTV 2018 med stjerner som Jason Derulo, Hailee Steinfeld og Sigala, og deltok året etter med Martin Garrix, Bebe Rexha og Ava Max.  

Hun slapp sin første EP, Moments, 6. juli 2018, og året etter slapp hun singelen «Avec moi», med sangeren Biondo. Siden fulgte flere nye singler for det italienske markedet, blant andre «Sangria» som solgte til gull i italia. 

I februar 2022 deltok hun i den maltesiske sangkonkurransen Malta Eurovision Song Contest 2022 på TVM. Hun vant konkurransen med låten «Out of Sight» med 92 poeng og fikk dermed representere Malta i Eurovision Song Contest 2022 i Torino i Italia. Hun vant både jury- og telefonavstemningen. Muscat kunngjorde 14. mars 2022 at hun ikke skulle delta med vinnersangen fra den maltesiske finalen, men i stedet sin nyeste singel, «I Am What I Am». Sangen deltok i semifinale 2, men ble bare nummer 16 av 18 og kvalifiserte seg ikke til finalen.

Referanser

Eksterne lenker 
 
 
 
 

 

Maltesiske musikere
Deltakere i Eurovision Song Contest 2022
Personer fra øya Malta